REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/40-15

28. januar 2015. godine

B e o g r a d

ZAPISNIK

SA 42. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 28. JANUARA 2015. GODINE

Sednica je počela u 12,05 časova.

 Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Katarina Rakić (pristupila u toku razmatranja druge tačke dnevnog reda), Aleksandar Marković, Olgica Batić, Milisav Petronijević, Snežana Malović, Vesna Martinović, Saša Maksimović, Obrad Isailović, Dušica Stojković, Darko Laketić i Dragana Barišić.

Sednici su prisustvovali zamenici odsutnih članova Odbora: Ljiljana Malušić, zamenik Ljubiše Stojmirovića i Vesna Rakonjac, zamenik Veroljuba Matića (pristupila u toku razmatranja druge tačke dnevnog reda).

Sednici nisu prisustvovali članovi Odbora: Milan Krkobabić, Đorđe Milićević, Ljubiša Stojmirović i Veroljub Matić.

Na predlog predsednika, Odbor je jednoglasno utvrdio sledeći

D n e v n i r e d:

1. Razmatranje Odluke Republičke izborne komisije 02 Broj: 013-5/15 od 27. januara 2015. godine, o dodeli mandata narodnog poslanika radi popune upražnjenog poslaničkog mesta u Narodnoj skupštini;

2. Razmatranje obaveštenja generalnog sekretara o izricanju mere održavanja reda na sednici Drugog vanrednog zasedanja Narodne skupštine u 2015. godini (03 Broj 06-2/16-15 od 20. januara 2015. godine);

3. Razno.

 **Prva tačka dnevnog reda**: Razmatranje Odluke Republičke izborne komisije 02 Broj: 013-5/15 od 27. januara 2015. godine, o dodeli mandata narodnog poslanika radi popune upražnjenog poslaničkog mesta u Narodnoj skupštini

Predsednik Odbora upoznao je članove i zamenike članova Odbora sa sadržinom Odluke Republičke izborne komisije 02 Broj: 013-5/15 od 27. januara 2015. godine o dodeli mandata narodnog poslanika radi popune upražnjenog poslaničkog mesta u Narodnoj skupštini i uverenja o izboru narodnog poslanika Branimira Rančića.

 Diskusije nije bilo.

 Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

 Odbor je konstatovao da je prestankom mandata narodnom poslaniku Vladeti Kostiću, izabranom sa Izborne liste ALEKSANDAR VUČIĆ - BUDUĆNOST U KOJU VERUJEMO (Srpska napredna stranka, Socijaldemokratska partija Srbije, Nova Srbija, Srpski pokret obnove, Pokret socijalista), ostalo upražnjeno poslaničko mesto u Narodnoj skupštini, u skladu sa odredbom člana 88. Zakona o izboru narodnih poslanika.

 Kada narodnom poslaniku mandat prestane pre isteka vremena na koje je izabran, mandat se dodeljuje kandidatu sa iste izborne liste sa koje je bio izabran narodni poslanik, na način utvrđen u članu 92. Zakona o izboru narodnih poslanika.

 Odbor je, postupajući u skladu sa odredbama člana 199. Poslovnika Narodne skupštine, izvršio uvid u Odluku Republičke izborne komisije i Uverenje o izboru narodnog poslanika Branimira Rančića, izabranog sa Izborne liste ALEKSANDAR VUČIĆ - BUDUĆNOST U KOJU VERUJEMO (Srpska napredna stranka, Socijaldemokratska partija Srbije, Nova Srbija, Srpski pokret obnove, Pokret socijalista) i utvrdio da su podaci o izboru narodnog poslanika istovetni sa podacima iz Odluke Republičke izborne komisije, čime su se stekli uslovi za potvrđivanje mandata imenovanom narodnom poslaniku.

 Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Branimiru Rančiću.

Za izvestioca Odbora na sednici Narodne skupštine određen je Zoran Babić, predsednik Odbora.

**Druga tačka dnevnog reda**: Razmatranje obaveštenja generalnog sekretara o izricanju mere održavanja reda na sednici Drugog vanrednog zasedanja Narodne skupštine u 2015. godini (03 Broj 06-2/16-15 od 20. januara 2015. godine)

Predsednik Odbora, upoznao je članove i zamenike članova Odbora, sa sadržinom obaveštenja generalnog sekretara Narodne skupštine o izrečenoj meri održavanja reda na sednici Drugog vanrednog zasedanja Narodne skupštine, održanoj 19. januara 2015. godine, narodnom poslaniku Marku Đurišiću - jedna opomena. Uz obaveštenje je dostavljen i izvod iz stenografskih beležaka sa navedene sednice. Kako je dalje istakao, u skladu sa članom 115. Poslovnika, Odbor donesi odluku o novčanoj kazni, na osnovu izrečene mere zbog povrede reda na sednici Narodne skupštine i to u visini od 10% osnovne plate narodnog poslanika, kako je to predviđeno članom 114. stav 1. Poslovnika Narodne skupštine. Prema izveštaju nadležnog Odeljenja, 10% osnovne plate narodnog poslanika iznosi 6.829,78 dinara.

U diskusiji su učestvovali: Snežana Malović, Zoran Babić, Vesna Martinović, Darko Laketić, Olgica Batić, Saša Maksimović, Milisav Petronijević, Ljiljana Malušić i Petar Petrović.

Snežana Malović, član Odbora, iznela je mišljenje da nije bilo osnova za izricanje navedene opomene i pozvala sve prisutne na zauzimanje jedinstvenih kriterijuma za izricanje mera narodnim poslanicima od strane predsedavajućeg, bez obzira da li su u pitanju pripadnici vladajuće većine ili opozicije.

Vesna Martinović, član Odbora je, u cilju usaglašavanja načina primene Poslovnika Narodne skupštine u vezi sa održavanjem reda na sednicama Narodne skupštine i podizanja kvaliteta skupštinskih rasprava, predložila da Odbor inicira održavanje sastanka Kolegijuma, kojem bi prisustvovao predsednik Narodne skupštine, potpredsednici Narodne skupštine, predsednici svih poslaničkih grupa u Narodnoj skupštini i samostalni narodni poslanici. Navedeni predlog podržala je Olgica Batić, član Odbora. U vezi sa predloženim, istaknuto je da svaka poslanička grupa može pokrenuti rešavanje ovog pitanja i, s tim u vezi, dopisom se obratiti predsedniku Narodne skupštine i zatražiti održavanje navedenog sastanka.

Tokom diskusije izneto je da je mera održavanja reda na sednici Drugog vanrednog zasedanja Narodne skupštine, održanoj 19. januara 2015. godine, narodnom poslaniku Marku Đurišiću, izrečena iz razloga što je imenovani više puta dobacivao sa mesta, a ne zbog reči koje je izrekao. Takođe, istaknuto je i da prema odredbama Poslovnika Narodne skupštine, Odbor na sednici isključivo razmatra obaveštenje generalnog sekretara o već izrečenoj meri na sednici Narodne skupštine i da ne ulazi u meritum izrečene mere. Eventualno drugačije rešenje, moralo bi biti regulisano izmenama Poslovnika Narodne skupštine.

Na kraju diskusije, narodni poslanici opozicije pozvani su da aktivno učestvuju u radu na izradi nacrta kodeksa ponašanja narodnih poslanika, upravo iz razloga da do ovakvih situacija ne bi dolazilo.

Na predlog predsednika, Odbor je većinom glasova doneo odluku o novčanom kažnjavanju narodnog poslanika Marka Đurišića, u visini od 10% osnovne plate narodnog poslanika, što iznosi 6.829,78 dinara.

**Treća tačka dnevnog reda**: Razno

Povodom ove tačke dnevnog reda nije bilo predloga ni diskusije.

Sednica je završena u 12,45 časova.

Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić Zoran Babić